KOMMISSIONENS BESLUTNING af 24. juli 1998 om behandling af momsunddragelser (afvigelser mellem de teoretiske momsindtægter og de faktiske momsindtægter) i nationalregnskabet (meddelt under nummer K(1998) 2202) (EØS-relevant tekst) (98/527/EF, Euratom)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til traktaten om oprettelse af Det Europæiske Atomenergifællesskab,

under henvisning til Rådets direktiv 89/130/EØF, Euratom af 13. februar 1989 om harmonisering af fastlæggelsen af bruttonationalindkomsten i markedspriser (1), særlig artikel 1, og

ud fra følgende betragtninger:

Kommissionens beslutning 94/168/EF, Euratom, af 22. februar 1994 om de foranstaltninger, der skal træffes med henblik på gennemførelse af Rådets direktiv 89/130/EØF, Euratom om harmonisering af fastlæggelsen af bruttonationalindkomsten i markedspriser (2), omhandler specifikt skatteunddragelser, mens det ikke præciseres eksplicit, hvordan momsunddragelser skal behandles, og det er derfor påkrævet at præcisere, hvorledes dette skal ske;

for at sikre så nøjagtige overslag som muligt over medlemsstaternes BNP og BNI i henhold til direktiv 89/130/EØF, Euratom er det nødvendigt, at disse justerer disse overslag for at tage højde for momsunddragelser;

en sådan justering vedrører den del af afvigelsen mellem de teoretiske momsindtægter og de faktiske momsindtægter, som skyldes unddragelser uden købers medviden;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i henhold til artikel 6 i direktiv 89/130/EØF, Euratom -

VEDTAGET FØLGENDE BESLUTNING:

Artikel 1

Medlemsstaterne beregner omfanget af momsunddragelser uden købers medviden ved hjælp af den metode, der er beskrevet i bilaget til denne beslutning.

Med henblik herpå beregner medlemsstaterne de teoretiske momsindtægter og de faktiske momsindtægter og analyserer afvigelserne mellem disse to beløb. Der anvendes følgende formel:

Unddragelse »uden medviden« = teoretiske momsindtægter minus faktiske momsindtægter minus tidsforskydninger minus konkurser minus manglende momsindtægter (unddragelse »med medviden«)

Medlemsstaterne justerer om nødvendigt værditilvæksten i deres opgørelse af BNP og BNI i henhold til direktiv 89/130/EØF, Euratom med det således beregnede beløb for unddragelser uden købers medviden.

Artikel 2

Medlemsstaterne kan også, når de foretager den i artikel 1 omhandlede justering, anvende andre metoder, der er ækvivalente med den i artikel 1, første afsnit, omhandlede metode, og som giver sammenlignelige resultater.

Artikel 3

Medlemsstaterne fremsender inden den 1. oktober 1998 en redegørelse for anvendte kilder og metoder samt talmateriale for de foretagne justeringer. Kommissionen efterprøver, bl.a. i overensstemmelse med artikel 19 i Rådets forordning (EØF, Euratom) nr. 1552/89 (3), holdbarheden af de anvendte kilder og metoder og af de foretagede justeringer samt sammenligneligheden af de fremkomne resultater, navnlig når den i artikel 1, første afsnit, omhandlede metode i overensstemmelse med artikel 2 ikke anvendes.

For så vidt angår de nye medlemsstater (Østrig, Finland og Sverige) fastsættes ovennævnte frist til den 1. oktober 1999.

Artikel 4

Hvis medlemsstaterne over for Kommissionen kan godtgøre, at den tilsvarende beregning allerede indgår implicit i deres nationalregnskaber, finder artikel 1 ikke anvendelse. Medlemsstater, der ønsker at gøre brug af denne mulighed, skal fremsende alle relevante oplysninger til Kommissionen inden den 1. oktober 1998 (Østrig, Finland og Sverige: den 1. oktober 1999).

Kommissionen holder BNI-udvalget orienteret om resultaterne af gennemførelsen af denne beslutning, specielt om de metoder, som medlemsstaterne anvender.

Artikel 5

Denne beslutning er rettet til medlemsstaterne.

Udfærdiget i Bruxelles, den 24. juli 1998.

På Kommissionens vegne

Yves-Thibault DE SILGUY

Medlem af Kommissionen

(1) EFT L 49 af 21. 2. 1989, s. 26.

(2) EFT L 77 af 19. 3. 1994, s. 51.

(3) EFT L 155 af 7. 6. 1989, s. 1.

BILAG

Omfanget af momsunddragelser uden købers medviden beregnes på grundlag af:

1. En beregning af de teoretiske momsindtægter.

2. En analyse af afvigelsen mellem de teoretiske momsindtægter og de faktiske momsindtægter for den pågældende periode.

Beregning af de teoretiske momsindtægter

De teoretiske momsindtægter er de momsindtægter, som ville være fremkommet, hvis samtlige momspligtige havde betalt momsen i overensstemmelse med den gældende lovgivning.

For at kunne beregne disse teoretiske momsindtægter er det nødvendigt først at fastlægge momsgrundlaget i henhold til den gældende lovgivning. Det gælder med andre ord om at finde frem til samtlige momspligtige transaktioner, for hvilke momsen ikke kan fradrages. Husholdningernes konsum betragtes som momspligtigt i fuldt omfang og uden mulighed for at fradrage moms, mens der for andre anvendelseskategoriers vedkommende må ske en opdeling, således at man kan fastsætte, hvor stor en del af momsen der kan fradrages. Denne beregning sker under anvendelse af nationalregnskabsdata på et så detaljeret niveau som muligt. Ved beregningen af momsgrundlaget tages der hensyn til samtlige gældende momsbestemmelser.

Herefter anvendes på hver transaktion, der indgår i momsgrundlaget som fastsat i ovenstående afsnit, den momssats, der er gældende for transaktionen i henhold til den gældende lovgivning. De anvendte momssatser skal være dem, som var gældende i det år, der anvendes ved fastlæggelsen af momsgrundlaget. De teoretiske momsindtægter beregnes under hensyn til samtlige gældende momsbestemmelser.

Analyse af afvigelsen mellem de teoretiske momsindtægter og de faktiske momsindtægter for den pågældende periode

Når de teoretiske momsindtægter er beregnet under hensyn til samtlige gældende momsbestemmelser, kan forskellen mellem disse teoretiske momsindtægter og de faktiske momsindtægter henregnes til fire faktorer:

1. Tidsforskydningen mellem afgiftsmyndighedernes data og nationalregnskabsdataene.

2. Afgiftsmyndighedernes annullering af momsfordringer, i tilfælde af at den momspligtige er gået konkurs.

3. Unddragelse med købers medviden (køberen betaler ikke momsen til sælgeren).

4. Unddragelse uden købers medviden (køberen betaler momsen til sælgeren, men denne betaler den ikke videre til afgiftsmyndighederne).

For at finde frem til omfanget af momsunddragelser uden købers medviden er det derfor nødvendigt fra forskellen mellem de teoretiske momsindtægter og de faktiske momsindtægter at fratrække unddragelse med købers medviden og konkursbetingede annulleringer af fordringer og at tage hensyn til tidsforskydninger mellem afgiftspligtens indtræden og det tidspunkt, hvor momsen indgår hos afgiftsmyndighederne.

Unddragelse »uden medviden«= teoretiske momsindtægter minus faktiske momsindtægter minus tidsforskydninger minus konkurser minus manglende momsindtægter (unddragelse »med medviden«)

De faktiske momsindtægter er de indtægter, der faktisk er indgået hos afgiftsmyndighederne i det år, som anvendes ved beregning af de teoretiske momsindtægter.

Korrektionen for tidsforskydninger har til formål at justere indtægterne for det forhold, at nogle momsbetalinger for et givet år (n) vedrører det foregående år (n-1), og at en del af momsen for året n reelt først indgår det følgende år (n+1).

Det kan forekomme, at den gældende lovgivning giver afgiftsmyndighederne mulighed for at annullere visse momsfordringer, hvis den momspligtige går konkurs. I så fald skal disse annulleringer fratrækkes forskellen mellem de teoretiske momsindtægter og de faktiske momsindtægter (undtagen hvis disse annulleringer allerede indgår i beregningen af de teoretiske momsindtægter).

Ved beregningen af unddragelse med købers medviden tages der kun hensyn til aktiviteter, for hvilke man har gennemført en justering for »sort arbejde« (manglende optagelse i de statistiske registre af økonomisk aktive enheder).

Hvis man herefter tager udgangspunkt i de justeringer for »sort arbejde«, som forudgående er foretaget i erhvervenes produktion, og multiplicerer den tilsvarende ekstra omsætning (»sort omsætning«) med den gældende momssats, når man frem til et skøn over afgiftsmyndighedernes manglende indtægter som følge af »unddragelse med købers medviden«.

Hvis den skønnede værdi uden moms af husholdningernes konsum af et givet produkt på grund af justeringen for »sort arbejde« eksempelvis er forhøjet med 15 %, og hvis købsmomssatsen for dette produkt er 18,6 %, er afgiftsmyndighedernes indtægtstab:

Manglende momsindtægter som følge af unddragelse med medviden = omsætning af produktet før justering×15 %×18,6 %.